V piatok 10. septembra 2021 sa v historickej Banskej Štiavnici uskutočnili tradičné oslavy Dňa baníkov, hutníkov, geológov a naftárov. Podujatie sa konalo tak ako tradične, počas mestských osláv Salamandrových dní. Na slávnosti, ktorá sa konala v Kostole sv. Kataríny, sa zúčastnil podpredseda vlády a minister hospodárstva Richard Sulík, štátny tajomník Ministerstva životného prostredia Juraj Smatana, poslanci Európskeho parlamentu a Národnej rady Slovenskej republiky a ďalší hostia. U. S. Steel Košice reprezentovali viceprezidenti Miroslav Kiraľvarga, Marcel Novosad, Elena Petrášková, Július Lang, generálni manažéri a riaditelia závodov, v ktorých naši ocenení zamestnanci pracujú. A samozrejme ocenení zamestnanci našej spoločnosti: Pavel Demianič, Peter Dubec, Martin Hura, František Kuruc, Martin Lacko, Peter Malík, Igor Mandzák, Mária Mattová, Miroslav Sabo, Juraj Pristáš, Tomáš Rabatin a Miroslav Sajkoso svojimi partnermi.
Na pôde mesta privítala všetkých primátorka Nadežda Babiaková: "Mesto Banská Štiavnica a ja osobne si veľmi vážime, že sa hrdo hlásite k Banskej Štiavnici, k jej duchovným tradíciám, že máte v úcte naše mesto. Mesto, v ktorom pôsobila slávna Banícka akadémia, ku ktorej sa viažu unikátne prvenstvá v európskom a svetovom meradle, ktoré významne prispeli k rozvoju baníctva, hutníctva, technickému pokroku v ťažbe a spracovaní nerastných surovín."
Podpredseda vlády a minister hospodárstva Richard Sulík vo svojom príhovore uviedol: "Historická skúsenosť v ťažbe a spracovaní nerastných surovín je veľmi dôležitá, a to i napriek poklesu ich ťažby na území Slovenska. S tým je spätá požiadavka uplatňovania moderných a ekologických princípov ťažby a spracovania surovín, požiadavka na recykláciu, súlad s ekológiou a bezpečnosť. Ministerstvo hospodárstva si uvedomuje dôležitosť potreby efektívneho využívania domácich nerastných zdrojov a s týmto cieľom pristupujeme k novelizácii príslušných právnych predpisov, ktoré sa týkajú podnikania v odvetví baníctva. V procese spracovania nerastných surovín sú po baníkoch nezastupiteľní hutníci. Ministerstvo hospodárstva zdôrazňuje nevyhnutnosť ochrany európskeho hutníckeho priemyslu. Chcel by som vyzdvihnúť spoluprácu s Mirom Kiraľvargom, či už z pozície viceprezidenta U. S. Steel Košice alebo prezidenta Republikovej únie zamestnávateľov."
Juraj Smatana, štátny tajomník Ministerstva životného prostredia vo svojom príhovore povedal: "Naša civilizácia stojí na nerastných surovinách, na rope. Banská Štiavnica vyrástla na striebre, Slovensko vyrástlo na nerastných surovinách. Tieto znalosti nám priniesli aj najväčšie ohrozenia v podobe environmentálnej záťaže. Znamená to, že by sme teraz mali zavrhnúť prácu baníkov a hutníkov? Práve naopak. Je to dôvod, aby sme objavili ich múdrosť a to, čo nám pomôže ochraňovať životné prostredie, ochraňovať klímu, a odstraňovať hriechy, ktoré nám tu zanechali naši predchodcovia vo forme environmentálnej záťaže."
Po slávnostných príhovoroch nasledovalo odovzdávanie vyznamenaní. Z rúk ministra hospodárstva Richarda Sulíka si vyznamenania Za pracovnú vernosť prevzali aj naši kolegovia Pavel Demianič, Peter Dubec, Martin Hura, František Kuruc, Martin Lacko, Peter Malík, Igor Mandzák, Mária Mattová a Miroslav Sabo. Vyznamenania Za pracovnú obetavosť odovzdal minister Jurajovi Pristášovi, Tomášovi Rabatinovi a Miroslavovi Sajkovi.
Po skončení oficiálneho programu zablahoželal oceneným zamestnancom aj v mene prezidenta spoločnosti Jima Bruna viceprezident pre výrobu Marcel Novosad. Okrem iného povedal: "To, čoho sa rečníci na slávnosti vo svojich príhovoroch nedotkli, sú vaše polovičky – manželky, manželia, životní partneri. Chcel by som sa preto poďakovať aj im, pretože tá tvrdá, ťažká a poctivá práca vo fabrike by nebola tak dobre odvedená, keby nemali podporu doma. Ďakujem preto aj im. A samozrejme veľmi srdečne blahoželám našim oceneným zamestnancom."
Vyvrcholením Salamandrových osláv, súčasťou ktorých sú tradične aj oslavy Dňa baníkov, hutníkov, geológov a naftárov, žiaľ, nemohol byť ani tohto roku tradičný Salamandrový sprievod. Hostia si však mohli pozrieť aspoň jeho skrátenú verziu v uliciach mesta a večer ich nadchol výpravný program v amfiteátri, ktorého súčasťou bolo predstavenie 10 obrazov, či výjavov z tradičného sprievodu, aký nemá obdobu v celej Európe.